Հմայակ Մեհրաբյան

Հմայակ Բեյբութի Մեհրաբյան, (հուլիսի 2, 1901, գ․ Վերին Աղդան (այժմ՝ Գանձաքար, Տավուշի մարզում) — հուլիսի 2, 1942, Սևաստոպոլ), խորհրդային բանակի գնդապետ (1940), Երկրորդ համաշխարհային պատերազմի մասնակից։

Մասնակցություն է ունեցել ռուսական 11-րդ կարմիր բանակի կողմից Հայաստանի ռազմակալմանը և երկրում խորհրդային ռեժիմ մտցնելուն։ 1923 թվականին ավարտել է Հայկական դիվիզիային կից ռազմաքաղաքական դպրոցը։ 1923-1927 թվականներին եղել է քաղղեկ նույն դիվիզիայի զորամասերում, Ա․ Մյասնիկյանի անվան ռազմական դպրոցում։ 1929 թվականին ավարտել է Անդրկովկասյան հետևակային դպրոցը, 1939 թվականին Ֆրունզեի անվան ռազմական ակադեմիան։ Ծառայել է Պրիվոլժիեի, Սիբիրի ռազմական օկրուգներում, մասնակցել Խալխին Գոլի կռիվներին (1939), խորհրդա-ֆիննական պատերազմին («Ձմեռային պատերազմ», 1939-1940)։ 1941-1945 թվականների «Հայրենական մեծ պատերազմի» սկզբին եղել է Բելառուսիայում (69-րդ հրաձգային կորպուսի շտաբի պետի տեղակալ), այնուհետև Մերձծովյան բանակի կազմում մասնակցել է Օդեսայի և Սևաստոպոլի պաշտպանությանը (1941-1942 թթ.), եղել Սևաստոպոլի պաշտպանության շրջանի բանակային մատակարարման պետ։ Զոհվել է Սևաստոպոլի պաշտպանության ժամանակ։

Պարգևատրվել է Կարմիր դրոշի, «Հայրենական պատերազմի» 1-ին աստիճանի (ետմահու) շքանշաններով։

Մեհրաբյանի անունով է կոչվում Գանձաքարի միջնակարգ դպրոցը։

Գրականություն 
 Ղազարյան Ա., Պատերազմ, մարդիկ, ճակատագրեր, գիրք 1, Երևան, 1979։
 

Երկրորդ համաշխարհային պատերազմին մասնակցած հայեր
ԽՄԿԿ անդամներ
Հայ գնդապետներ
Կարմիր դրոշի շքանշանի ասպետներ
Հայրենական պատերազմի 1-ին աստիճանի շքանշանակիրներ